DDD บวกคืนกว่า 4% รับ FTSE นำเข้าคำนวณดัชนี-จีนลดภาษีนำเข้าสินค้าอุปโภค-บริโภค
DDD บวกคืนกว่า 4% หลังราคาร่วง 5 วันติด รับ FTSE นำเข้าคำนวณดัชนี-จีนลดภาษีนำเข้าสินค้าอุปโภค-บริโภค ล่าสุด ณ เวลา 15.33 น. อยู่ที่ 66.50 บาท บวก 2.75 บาท หรือ 4.31% สูงสุดที่ 66.50 บาท ต่ำสุดที่ 63.75 บาท ด้วยมูลค่าซื้อขาย 84.51 ล้านบาท
5 มิ.ย. 2561

ผู้สื่อข่าวรายงานว่า ราคาหุ้น บริษัท ดู เดย์ ดรีม จำกัด (มหาชน) หรือ DDD ล่าสุด ณ เวลา 15.33 น. อยู่ที่ 66.50 บาท บวก 2.75 บาท หรือ 4.31% สูงสุดที่ 66.50 บาท ต่ำสุดที่ 63.75 บาท ด้วยมูลค่าซื้อขาย 84.51 ล้านบาท

ทั้งนี้ ราคาหุ้น DDD ปรับตัวขึ้น หลังจากราคาหุ้นปรับตัวลง 5 วันติด นับตั้งแต่ราคาหุ้นอยู่ที่ 71 บาท เมื่อวันที่ 25 พ.ค.2561 หลังได้รับคัดเลือกเข้าคำนวณดัชนี FTSE SET Shariah Index รวมทั้งได้รับปัจจัยบวกจากจีนปรับลดภาษีนำเข้าสินค้าอุปโภคและบริโภคต่างๆ เพิ่ม อาทิ เครื่องนุ่งห่ม, เครื่องใช้ในครัวเรือน, อาหารแปรรูป, เครื่องสำอาง, ผลิตภัณฑ์ดูแลผิวและสุขภาพ เป็นต้น
โดย ตลาดหักทรัพย์แห่งประเทศไทย (ตลท.) เผยผลคัดเลือกหลักทรัพย์ในดัชนี FTSE SET Index Series มีผล 18 มิ.ย. โดยดัชนี FTSE SET Shariah Index มี 24 หลักทรัพย์ใหม่ที่เข้าร่วมคำนวณ ได้แก่ ADVANC, AH, AJA, DDD, EGCO, ESSO, GLANDRT, GLOW, HUMAN, IRPC, IVL, JWD, LALIN, QHPF, SITHAI, SKN, SKR, SPCG, SQ,  SVI,THG, TR, WHA และ WP
ด้านนักวิเคราะห์ บล.เอเซีย พลัส ระบุว่า ล่าสุดประเทศจีนได้ปรับลดภาษีนำเข้าสินค้าอุปโภคและบริโภคหลัก ๆ เพิ่ม อาทิ เครื่องนุ่งห่ม, เครื่องใช้ในครัวเรือน, อาหารแปรรูป, เครื่องสำอาง, ผลิตภัณฑ์ดูแลผิวและสุขภาพ เป็นต้น มีผลบังคับใช้ในวันที่ 1 ก.ค. 2561 นอกจากนี้ ในช่วงที่ผ่านมายังได้ลดภาษีนำเข้ารถยนต์ทั่วโลกเหลือ 15% จากเดิม 25% และลดภาษีชิ้นส่วนยานยนต์เหลือ 6% จากเดิม 10%
ทั้งนี้กลุ่มหุ้นค้าปลีกที่คาดจะได้ประโยชน์ คือ หุ้น DDD ผู้ผลิตและจัดจำหน่ายผลิตภัณฑ์บำรุงผิว ซึ่งมียอดขายในไทย 70% และต่างประเทศ 30% ซึ่งเกือบทั้งหมดเป็นการขายไปตลาดจีน และมีสินค้าหลักคือผลิตภัณฑ์บำรุงหน้า (78% ของยอดขาย)